WGE แบ็กล็อกแน่น
จุดที่น่าสนใจของ WGE ถ้าไปดูไส้ในผลการดำเนินงานงวด 6 เดือนแรกปีนี้ จะเห็นว่ามีรายได้จากการก่อสร้างและบริการ 897.87 ล้านบาท เพิ่มขึ้น 150.17%
จุดที่น่าสนใจของ WGE ถ้าไปดูไส้ในผลการดำเนินงานงวด 6 เดือนแรกปีนี้ จะเห็นว่ามีรายได้จากการก่อสร้างและบริการ 897.87 ล้านบาท เพิ่มขึ้น 150.17%
1 ต.ค. 2565

คุณค่าบริษัท
ในช่วง 2 ปีที่ผ่านมา ธุรกิจรับเหมาก่อสร้างถือว่าได้รับผลกระทบหนักจากวิกฤตโควิด บางรายที่ขาดทุนอยู่แล้ว ก็ขาดทุนมากขึ้น และบางรายถึงขั้นพลิกมาขาดทุน ส่วนที่พอประคองตัวได้ก็ประสบปัญหารายได้หายกำไรหดเช่นกัน อย่างกรณีบริษัท เวล เกรด เอ็นจิเนียริ่ง จำกัด (มหาชน) หรือ WGE ซึ่งทำธุรกิจรับเหมาก่อสร้างทั้งงานภาครัฐและเอกชน ในปี 2563 มีรายได้รวม 865.38 ล้านบาท กำไรสุทธิ 45.13 ล้านบาท และปี 2564 มีรายได้รวม 1,190.19 ล้านบาท กำไรสุทธิ 14.04 ล้านบาท ส่วนงวด 6 เดือนแรกของปีนี้มีรายได้รวม 900.03 ล้านบาท ขาดทุนสุทธิ 62.20 ล้านบาท
แต่จุดที่น่าสนใจ ถ้าไปดูไส้ในผลการดำเนินงานงวด 6 เดือนแรกปีนี้ จะเห็นว่ามีรายได้จากการก่อสร้างและบริการ 897.87 ล้านบาท เพิ่มขึ้น 150.17% จากช่วงเดียวกันของปีก่อน เป็นผลมาจากงาน Backlog ที่สะสมต่อเนื่องมาจากปีก่อน โดยเป็นกลุ่มลูกค้างานภาคเอกชน คิดเป็นสัดส่วนประมาณ 55.13% ของรายได้จากการก่อสร้างและบริการ ขณะที่รายได้จากงานก่อสร้างในกลุ่มงานภาครัฐ คิดเป็นสัดส่วน 44.87%
บ่งบอกว่าหลังจากนี้น่าจะเห็นสัญญาณการฟื้นตัวของ WGE มากขึ้น หลังจากสถานการณ์ต่าง ๆ เริ่มคลี่คลาย
ประกอบกับล่าสุดเพิ่งคว้างานใหม่ 2 โครงการ มูลค่ารวม 1,000.40 ล้านบาท แบ่งเป็น โครงการ แอทโมซ พอร์เทรต ศรีสมาน ของบริษัท เอสเตท คิว จำกัด และโครงการ แอทโมซ โอเอซิส อ่อนนุช ของบริษัท ไวส์ เอสเตท 7 จำกัด ซึ่งเป็นบริษัทย่อยของบริษัท แอสเซทไวส์ จำกัด (มหาชน) หรือ ASW
สำหรับโครงการ แอทโมซ พอร์เทรต ศรีสมาน เป็นโครงการคอนโดมิเนียม 3 อาคาร, สูง 8 ชั้น โดยมีลักษณะงานก่อสร้างอาคารพร้อมระบบวิศวกรรมประกอบอาคาร ซึ่งมีระยะเวลาการก่อสร้าง 13 เดือน ส่วนโครงการแอทโมซ โอเอซิส อ่อนนุช เป็นโครงการคอนโดมิเนียม 5 อาคาร, สูง 8 ชั้น โดยมีลักษณะงานก่อสร้างอาคารพร้อมระบบวิศวกรรมประกอบอาคาร และมีระยะเวลาการก่อสร้าง 15 เดือน
ส่งผลให้ WGE มีงานในมือรอรับรู้รายได้ (Backlog) เพิ่มขึ้นเป็น 3,125.96 ล้านบาท ทำให้คาดว่าผลการดำเนินงานในช่วงครึ่งปีหลังจะเติบโตแข็งแกร่ง และสามารถบรรลุเป้าหมายจะมีรายได้ปี 2565 เติบโตไม่ต่ำกว่า 30-50% เมื่อเทียบกับปี 2564 ขณะเดียวกันก็มีแผนเข้าประมูลงานภาครัฐและเอกชนอย่างต่อเนื่อง มูลค่าไม่ต่ำกว่า 8,000 ล้านบาท ซึ่งจะเป็นปัจจัยสำคัญที่ช่วยผลักดันการเติบโตต่อไป
…
รายชื่อผู้ถือหุ้นใหญ่
รายชื่อกรรมการ